Demanen llicència per obrir un bingo i una sala recreativa a Tarragona
L'edifici del concessionari de la marca Suzuki ha estat l'escollit per instal·lar-hi un bingo.
L’immoble on es vol posar el centre recreatiu està ubicat a la carretera de València, a pocs metres de distància de l’accés al barri de Torreforta
L’empresa Explotaciones Via Layetana, pertanyent al Grup Benilde, ha sol·licitat a l’Ajuntament de Tarragona la llicència municipal d’espectacles públics i activitats recreatives de caràcter ordinari, amb l’objectiu d’obrir una sala de bingo, de jocs d’atzar i d’apostes als barris de Ponent. Les instal·lacions s’ubicaran, si el projecte avança administrativament, en un immoble situat en el número 190 de l’antiga N-340, on hi ha un concessionari de vehicles de la marca Suzuki. L’edifici està localitzat a pocs metres de distància de l’entrada al barri de Torreforta, venint des del centre de Tarragona. Junt amb una zona d’aparcament, cobreix una superfície de 2.251 metres quadrats.
El Grup Benilde fa més de vint-i-cinc anys que es dedica a l’activitat de bingo, sales recreatives i apostes, sent una de les firmes més significatives del sector en el seu àmbit. A la ciutat de Barcelona disposa de tres sales, entre les quals les ubicades al Passeig de Gràcia i a la Via Laietana. També té bingos a Pineda de Mar i l’Hospitalet de Llobregat, i dues sales a la ciutat de Castelló de la Plana. Amb l’obertura d’una sala als barris de Ponent de Tarragona, aplica la seva política d’expansió empresarial.
El Grup Benilde gestiona actualment 8 sales, repartides entre Catalunya i la Comunitat Valenciana. El volum de negoci és de 50 milions d’euros anuals i compta amb una plantilla global formada per 250 treballadors, segons detalla el citat grup empresarial.
El projecte presentat davant l’Ajuntament informa que l’aforament de la sala de bingo tradicional és de 394 persones, una terrassa amb zona de màquines recreatives té capacitat per altres 94 persones, i l’aforament d’un espai destinat a la realització d’apostes esportives té capacitat per 12 persones més, la qual cosa suposa una capacitat global per a 500 jugadors. El bingo generaria 12 llocs de treball, distribuïts de la següent manera: 2 en cuina i serveis, 2 en admissió, 1 cap de sala, 1 empleat de taula i 6 venedores.
Per altra banda, les instal·lacions de Tarragona disposen d’una zona d’aparcament de vehicles amb capacitat per 49 automòbils, segons es desprèn del projecte d’Explotaciones Via Layetana.
La nau on es vol instal·lar el bingo i les altres dependències de joc va ser construïda l’any 1984. Es tracta d’una edificació aïllada de forma rectangular. La façana principal dona a la carretera de València, amb una franja de vorera propietat de la finca d’uns 5 metres d’amplada. La façana est dona al carrer A del Polígon Francolí i té una marquesina que protegeix una zona d’aparcament que ocupa quasi la totalitat del tester.
En la documentació entregada a l’Ajuntament consta que el local disposa de l’informe municipal favorable a la viabilitat de la instal·lació en relació amb els usos urbanístics de la zona, emès el 24 d’abril de l’any passat per aquesta administració local. Per altra banda, l’activitat que es proposa està regulada per la llei que afecta els espectacles públics i les activitats recreatives.
La sala de bingo que es proposa estaria ubicada en la planta baixa de l’edifici, per la qual cosa l’accés seria a peu de carrer.
La CUP de Tarragona rebutja la instal·lació d'una gran sala de bingo a Icomar
Comenta el contingut : Demanen llicència per obrir un bingo i una sala recreativa a Tarragona